Борис Младенов-Young
Ще го повторя пак (не е излишно)…

chitanka.info

Ще го повторя пак (не е излишно):

ти от кахъри бели угнетен,

би трябвало поне веднъж годишно

да влизаш в болница за час, за ден.

Да виждаш болни, луди и ранени,

обречени деца по участ зла,

от бъдеще и от мечти лишени,

и се сравниш със тяхната съдба.

И без да спреш, да продължиш нататък

към гробището, гдето свършва в прах

човешкият живот, обидно кратък,

и там прозреш: за разлика от тях

ти и с кахърите си по-щастлив,

защото си все още здрав и жив!

Сидни, Австралия — 2016 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.